Minja Koskela

Minja Koskela (s. 19. elokuuta 1987 Heinävesi) on suomalainen poliitikko, muusikko, kirjailija ja feministinen ajattelija. Hän toimii tällä hetkellä Vasemmistoliiton puheenjohtajana, kansanedustajana sekä Helsingin kaupunginvaltuutettuna. Koskela on koulutukseltaan musiikin tohtori Sibelius-Akatemiasta ja yhteiskuntatieteiden maisteri Tampereen yliopistosta. Hän on noussut nopeasti poliittiseen johtoon ja on tunnettu tasa-arvoon, feminismiin ja musiikkikasvatukseen liittyvistä näkemyksistään. 
Varhainen elämä ja koulutus.
Minja Koskela syntyi vuonna 1987 Heinävedellä. Hän kasvoi Lahdessa Metsäkankaan kerrostalolähiössä. Musiikki oli perheessä tärkeä osa elämää ja hän aloitti viulunsoiton seitsemänvuotiaana. Kolmevuotiaana hän aloitti Päijät-Hämeen konservatorion musiikkileikkikoulun, ja jo 11-vuotiaana hän kävi konservatoriossa viisi kertaa viikossa. Peruskoulun kolmannella Koskela siirtyi musiikkiluokalle Lahden keskustaan.
Lukion toisena vuonna hän muutti Helsinkiin opiskelemaan Sibelius-lukioon. Lukion jälkeen hän perusti "Mitäs tytöt" -kollektiivin, joka keskittyi naisten musiikkiin ja tasa-arvoon.
Koskela opiskeli musiikkia Sibelius-Akatemiassa ja sukupuolentutkimusta Tampereen yliopistossa. Hän työskenteli viisi vuotta musiikinopettajana ennen kuin keskittyi väitöskirjaansa. Hänen väitöskirjansa "Democracy Through Pop? Thinking with Intersectionality in Popular Music Education in Finnish Schools" (2022) käsittelee populaarimusiikkikasvatusta intersektionaalisuuden näkökulmasta.
Poliittinen ura.
Koskelan poliittinen ura alkoi "Bluestocking"-nimisen blogin kirjoittamisella vuosina 2015–2019 Lily-verkkoyhteisön alla. Koskela otti aktiivisesti kantaa feministiseen keskusteluun. Koskelan blogi palkittiin Vuoden kannanottajana keväällä 2018. Koskela aloitti Feministisen puolueen Helsingin kaupunginvaltuustoryhmän poliittisena sihteerinä keväällä 2019.
Lokakuussa 2019 Koskela siirtyi Vasemmistoliittoon ja aloitti puoluetoimistolla poliittisena asiantuntijana. Koskela vastasi puolueen poliittisen sisältötyön sekä strategia- ja ohjelmatyön valmistelusta. Hän osallistui myös poliittisen kampanjoinnin kehittämis- ja toteuttamistyöhön osana puoluetoimiston politiikka- ja viestintätiimiä.
Kunnallispolitiikka.
Koskela oli ehdolla vuoden 2021 kuntavaaleissa vasemmistoliiton ehdokkaana Helsingissä ja sai 5 612 ääntä. Vuoden 2025 kuntavaaleissa hänet valittiin Helsingin kaupunginvaltuustoon 6 272 äänellä. 
Kansanedustaja ja Vasemmistoliiton puheenjohtaja.
Koskela valittiin eduskuntaan vuoden 2023 vaaleissa Helsingistä Vasemmistoliiton ehdokkaana 10 112 äänellä. Lokakuussa 2024 Koskelasta tuli Vasemmistoliiton puheenjohtaja, seuraten Li Anderssonia. Puheenjohtajakautensa aikana hän on johtanut puolueensa vaalivoittoihin alue- ja kuntavaaleissa.
Taiteellinen ura.
Muusikkona.
Koskela on myös muusikko, joka on soittanut viulua ja pianoa Lahden konservatoriossa sekä toiminut laulajana Team Play -yhtyeessä vuodesta 2012 lähtien. Yhtye on julkaissut vuonna 2020 albumin "Wishes and Desires". 
Vuosina 2021–2023 Koskela toimi Suomen musiikkioppilaitosten liiton toiminnanjohtajana.
Kirjailijana.
Koskelan teokset käsittelevät feminismiä, tasa-arvoa ja äitiyttä. Hänen esikoisteoksensa "Ennen kaikkea feministi" oli ensimmäinen neljännen aallon feminismiä Suomessa käsittelevä tietokirja. Vuonna 2020 hän julkaisi Elina Tuomen kanssa teoksen "Toisin tehty – keskusteluja koulusta", jossa pohditaan peruskoulun tasa-arvoa. Vuonna 2023 ilmestyi henkilökohtaisin teoksensa "Äidiksi tuleminen", jossa hän käsittelee raskautta, keskenmenoa ja patriarkaalisia äitiysnormeja.
Näkemykset.
Arvot.
Koskela sijoittuu vaalikonevastausten perusteella vasemmistoon. "Ylen" vaalikoneessa Koskela sijoittuu arvoasteikolla vahvasti liberaalille ja vasemmalle puolelle. "Helsingin Sanomien" vaalikoneen käyttämällä GAL–TAN-jakaumalla Koskelan näkemykset ilmentävät liberaalivihreyttä (GAL). HS:n vaalikoneeseen Koskelan antamissa näkemyksissä korostuu voimakkaimmin vasemmistolaiset ja liberaalivihreät mielipiteet.
Seksuaali- ja sukupuolipolitiikka.
Koskela on allekirjoittanut Setan ehdokasitoumuksen eduskuntavaaleissa 2023. Ehdokassitoumuksen allekirjoittajana Koskela on sitoutunut tukemaan sukupuoli- ja seksuaalivähemmistöjen tavoitteita eduskuntatyössään, vastustamaan syrjintää ja vihapuhetta sekä edistämään näiden ryhmien osallistumista päätöksentekoon.
Vaalit.
Vaalirahoitus.
Koskelan tukiryhmä on nimeltään Minja Koskelan tukiryhmä. Koskelan vaalikampanjoiden budjetti oli vuoden 2023 eduskuntavaaleissa noin 25 000 euroa. Koskelan vaalikampanjoita ovat rahoittaneet muun muassa Raideammattilaiset JHL (2023; 1 500 euroa) sekä Pro reilumpi yhteiskunta (2023; 1 500 euroa).
Yksityiselämä.
Koskelalla on vuonna 2020 syntynyt lapsi elokuvaohjaaja ja tuottaja-käsikirjoittaja Oskari Sipolan kanssa. He hakivat yhteisesti avioeroa kesällä 2024. Koskela seurustelee ex-jalkapalloilija, Vasemmistoliiton kansanedustaja ja puoluetoveri Timo Furuholmin kanssa.
Koskela on avoimesti puhunut vihaviestien sietämisestä julkisuuden mukana tulevana osana työtä, eikä anna niiden vaientaa itseään.